CELEX: 32021R2082
Language: lt
Date: 2021-11-26 00:00:00
Title: Komisijos įgyvendinimo reglamentas (ES) 2021/2082 2021 m. lapkričio 26 d. kuriuo nustatoma Europos Parlamento ir Tarybos Reglamento (ES) Nr. 376/2014 nuostatų dėl bendros Europos rizikos klasifikacijos sistemos įgyvendinimo tvarka (Tekstas svarbus EEE)

2021 11 29   
               
               
                  LT
               
               
                  Europos Sąjungos oficialusis leidinys
               
               
                  L 426/32
               
            
         KOMISIJOS ĮGYVENDINIMO REGLAMENTAS (ES) 2021/2082
         2021 m. lapkričio 26 d.
         kuriuo nustatoma Europos Parlamento ir Tarybos Reglamento (ES) Nr. 376/2014 nuostatų dėl bendros Europos rizikos klasifikacijos sistemos įgyvendinimo tvarka
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. balandžio 3 d. Europos Parlamento ir Tarybos reglamentą (ES) Nr. 376/2014 dėl pranešimo apie civilinės aviacijos įvykius, jų analizės ir tolesnės veiklos, kuriuo iš dalies keičiamas Europos Parlamento ir Tarybos reglamentas (ES) Nr. 996/2010 ir panaikinama Europos Parlamento ir Tarybos direktyva 2003/42/EB ir Komisijos reglamentai (EB) Nr. 1321/2007 ir (EB) Nr. 1330/2007 (1), ypač į jo 7 straipsnio 7 dalį,
         kadangi:
         
                     (1)
                  
                  
                     pagal Reglamentą (ES) Nr. 376/2014 valstybės narės ir Europos Sąjungos aviacijos saugos agentūra (toliau – Agentūra) turi įdiegti mechanizmą, skirtą aviacijos saugos įvykių duomenims nepriklausomai rinkti, vertinti, tvarkyti, analizuoti ir saugoti. Valstybių narių kompetentingos institucijos turi remdamosi įvykių duomenimis parengti pranešimus apie įvykius ir juos saugoti nacionalinėje duomenų bazėje. Agentūra taip pat privalo remdamasi įvykio duomenimis parengti pranešimus apie įvykius ir juos saugoti duomenų bazėje;
                  
               
                     (2)
                  
                  
                     pagal Reglamento (ES) Nr. 376/2014 9 straipsnio 1 dalį valstybės narės ir Agentūra turi keistis informacija, sudarydamos sąlygas per Europos centrinę saugyklą (ECS) susipažinti su visa su sauga susijusia informacija, saugoma jų atitinkamose pranešimų duomenų bazėse;
                  
               
                     (3)
                  
                  
                     pagal Reglamentą (ES) Nr. 376/2014 pranešimuose apie įvykius turi būti nurodyta saugos rizikos klasifikacijos kategorija, kurią turi peržiūrėti valstybių narių kompetentingos institucijos arba Agentūra, ir šie pranešimai turi būti perkelti į ECS. Siekiant užtikrinti, kad visi ECS saugomi pranešimai apie įvykius būtų klasifikuojami darniai, valstybių narių kompetentingos institucijos ir Agentūra turėtų užtikrinti, kad klasifikacijos kategorija tuose pranešimuose būtų nustatoma pagal bendrą Europos rizikos klasifikacijos sistemą (ERKS), nustatytą Komisijos deleguotuoju reglamentu (ES) 2020/2034 (2);
                  
               
                     (4)
                  
                  
                     dabar būtina nustatyti tvarką, kurios laikydamosi Agentūra ir valstybės nariai darniai ir nuosekliai įgyvendintų ERKS;
                  
               
                     (5)
                  
                  
                     jei pranešimuose apie įvykius nurodyta rizikos klasifikacijos kategorija nustatyta pagal kitą nei ERKS metodiką, valstybių narių kompetentingos institucijos arba Agentūra turėtų atitinkamo pranešimo riziką klasifikuoti pagal ERKS, nustatytą Komisijos deleguotuoju reglamentu (ES) 2020/2034;
                  
               
                     (6)
                  
                  
                     tais atvejais, kai valstybių narių kompetentingos institucijos arba Agentūra nusprendžia taikyti konvertavimo procedūrą 5 konstatuojamojoje dalyje nurodytai rizikos klasifikacijos kategorijai konvertuoti į ERKS kategoriją ir kai tokia metodika yra ARVS ĮRK 4x4 arba RAP „bendrasis OEV“, valstybių narių kompetentingos institucijos arba Agentūra turėtų taikyti šiame reglamente nustatytą tiesioginio konvertavimo procedūrą;
                  
               
                     (7)
                  
                  
                     jei priede nustatyta tiesioginio konvertavimo procedūra netaikytina, valstybių narių kompetentingoms institucijoms ir Agentūrai turėtų būti leidžiama taikyti kitas konvertavimo procedūras, jei pasiekiama ERKS lygiavertė klasifikacija;
                  
               
                     (8)
                  
                  
                     siekiant užtikrinti veiksmingą ERKS taikymą, būtina nuolat vykdyti jos stebėseną ir ją tobulinti. Būtina nustatyti išsamias tokios stebėsenos ir tobulinimo taisykles, o Agentūra turėtų padėti Komisijai atlikti tą peržiūrą ir stebėseną. Tuo tikslu valstybės narės turėtų reguliariai per nustatytą terminą teikti Agentūrai ir Komisijai ERKS taikymo ir vertinimo ataskaitas;
                  
               
                     (9)
                  
                  
                     valstybių narių kompetentingoms institucijoms ir Agentūrai reikia pasirengti taikyti ERKS, visų pirma pakoreguojant jų vidaus procesus ir galbūt skiriant papildomų išteklių. Tačiau Reglamento (ES) Nr. 376/2014 24 straipsnio 3 dalyje nustatyta, kad to reglamento 7 straipsnio 2 dalis, kuria valstybės narės ir Agentūra įpareigojamos privalomai taikyti ERKS, turi būti taikoma, kai tik įsigalios deleguotieji ir įgyvendinimo aktai, kuriais nustatoma ir išdėstoma ERKS. Komisijos deleguotasis reglamentas (ES) 2020/2034, kuriuo nustatoma ERKS, jau įsigaliojo 2020 m. gruodžio 31 d. Todėl pavėlinti datą, nuo kurios reikės laikytis pareigos naudoti ERKS, iki laikotarpio po šio reglamento įsigaliojimo dienos negalima. Be to, metinės saugos apžvalgos, kurią Agentūra skelbia pagal Europos Parlamento ir Tarybos reglamento (ES) 2018/1139 (3) 72 straipsnio 7 dalį, tikslais ypač svarbu, kad pranešimai apie įvykius, įkelti į ECS per vienų metų laikotarpį, būtų vertinami darniai. Pareiga klasifikuoti įvykius pagal ERKS turėtų būti taikoma nuo šio reglamento įsigaliojimo dienos. Todėl šis reglamentas turėtų įsigalioti 2023 m. sausio 1 d.;
                  
               
                     (10)
                  
                  
                     šiame reglamente nustatytos priemonės atitinka pagal Reglamento (ES) 2018/1139 127 straipsnį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas
            Šiuo reglamentu nustatoma Deleguotajame reglamente (ES) 2020/2034 nustatytos bendros Europos rizikos klasifikacijos sistemos (toliau – ERKS) įgyvendinimo tvarka.
         
         
            2 straipsnis
            Terminų apibrėžtys
            Šiame reglamente vartojamų terminų apibrėžtys nustatytos Deleguotojo reglamento (ES) 2020/2034 2 straipsnyje.
            Kitų vartojamų terminų apibrėžtys:
            
                        1)
                     
                     
                        ARVS ĮRK metodika (angl. ARMS-ERC methodology) – sektoriaus darbo grupės – Aviacijos rizikos valdymo sprendimų (ARVS) (angl. Airline Risk Management Solutions, ARMS) darbo grupės – parengta operacinės rizikos vertinimo metodika;
                     
                  
                        2)
                     
                     
                        OEV – oro eismo valdymas, apibrėžtas Europos Parlamento ir Tarybos reglamento (EB) Nr. 549/2004 (4) 2 straipsnio 10 punkte;
                     
                  
                        3)
                     
                     
                        sunkumo įvertis „OEV ore“ (angl. ATM airborne) – įvertis, nustatytas vadovaujantis RAP metodikos dalimi, pagal kurią vertinami su skrydžių vykdymu susiję įvykio aspektai;
                     
                  
                        4)
                     
                     
                        sunkumo įvertis „OEV ant žemės“ (angl. ATM ground) – įvertis, nustatytas vadovaujantis RAP metodikos dalimi, pagal kurią vertinamos sisteminės OEV sistemos charakteristikos (procedūros, įranga ir žmogiškieji aspektai);
                     
                  
                        5)
                     
                     
                        sunkumo įvertis „bendrasis OEV“ (angl. ATM overall) – vienas subendrintas įvertis, apimantis sunkumo įverčius „OEV ant žemės“ ir „OEV ore“;
                     
                  
                        6)
                     
                     
                        RAP metodika (angl. RAT methodology) – Eurokontrolės parengta rizikos analizės priemonės (angl. Risk Analysis Tool) metodika, pagal kurią klasifikuojami su sauga susiję OEV srities įvykiai;
                     
                  
                        7)
                     
                     
                        Eurokontrolė – 1960 m. gruodžio 13 d. Tarptautine konvencija dėl bendradarbiavimo oro navigacijos saugos srityje (5) įsteigta Europos saugios oro navigacijos organizacija.
                     
                  
         
            3 straipsnis
            Saugos rizikos klasifikacijos kategorijos peržiūrėjimas, pakeitimas ir patvirtinimas
            
               1.   Valstybės narės kompetentinga institucija arba Agentūra peržiūri ir prireikus iš dalies pakeičia ir patvirtina nagrinėjamame pranešime apie įvykį nurodytą saugos rizikos klasifikacijos kategoriją pagal Komisijos deleguotajame reglamente (ES) 2020/2034 nustatytą ERKS.
            
            
               2.   Nedarant poveikio 1 dalies taikymui, valstybės narės kompetentinga institucija arba Agentūra, konvertuodama pagal ARVS ĮRK 4x4 arba RAP „bendrasis OEV“ metodiką nustatytą saugos rizikos klasifikacijos kategoriją, taiko priede išdėstytą tiesioginio konvertavimo procedūrą. Jei saugos rizikos kategorija nustatyta pagal kitą metodiką, valstybės narės kompetentinga institucija arba Agentūra gali taikyti priedo 2 punkte nustatytą rankinio konvertavimo procedūrą arba kitas, jų nuomone, tinkamas procedūras, jei pasiekiama ERKS lygiavertė klasifikacija.
            
         
         
            4 straipsnis
            ERKS stebėsena ir tobulinimas
            
               1.   2026 m. kovo 31 d. ir vėliau kas penkerius metus kiekviena valstybė narė Komisijai ir Agentūrai pateikia ERKS taikymo ataskaitą.
            
            
               2.   Agentūra peržiūri informaciją, kurią pagal šio straipsnio 1 dalį jai pateikė valstybės narės, ir kitą informaciją apie ERKS įgyvendinimą, kuri jai gali būti pateikta. Atlikdama peržiūrą, Agentūra gali atsižvelgti į Reglamento (ES) Nr. 376/2014 14 straipsnio 2 dalyje nurodyto aviacijos saugos analitikų tinklo ir atitinkamų ekspertų grupių, jei Agentūra yra jas įsteigusi, ekspertines žinias.
            
         
         
            5 straipsnis
            Suderinamumo su kitomis rizikos klasifikacijos sistemomis stebėsena
            
               1.   Siekdama užtikrinti, kad priede nustatytos konvertavimo procedūros būtų nuolat aktualios, Agentūra jas reguliariai peržiūri. Atliekant peržiūrą gali būti atsižvelgiama į aviacijos saugos analitikų tinklo ir atitinkamų ekspertų grupių, jei Agentūra yra jas įsteigusi, ekspertines žinias.
            
            
               2.   Kai taikytina, valstybės narės praneša Komisijai ir Agentūrai apie priedo 2 punkte išdėstytos rankinio konvertavimo procedūros ir kitų šio reglamento 3 straipsnio 2 dalyje nurodytų konvertavimo procedūrų naudojimą.
            
         
         
            6 straipsnis
            Įsigaliojimas
            Šis reglamentas įsigalioja 2023 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. lapkričio 26 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 122, 2014 4 24, p. 18.
         
            (2)  2020 m. spalio 6 d. Komisijos deleguotasis reglamentas (ES) 2020/2034, kuriuo Europos Parlamento ir Tarybos reglamentas (ES) Nr. 376/2014 papildomas nuostatomis dėl bendros Europos rizikos klasifikacijos sistemos (OL L 416, 2020 12 11, p. 1).
         
            (3)  2018 m. liepos 4 d. Europos Parlamento ir Tarybos reglamentas (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (OL L 212, 2018 8 22, p. 1).
         
            (4)  2004 m. kovo 10 d. Europos Parlamento ir Tarybos reglamentas (EB) Nr. 549/2004, nustatantis bendro Europos dangaus sukūrimo pagrindą (pagrindų reglamentas) (OL L 96, 2004 3 31, p. 1).
         
            (5)  Konvencija, pakeista 1981 m. vasario 12 d. protokolu ir peržiūrėta 1997 m. birželio 27 d. protokolu.
      
      
         
            PRIEDAS
            
               Rizikos analizės priemonės (RAP) ir aviacijos rizikos valdymo sprendimų įvykių rizikos klasifikacijos (ARVS ĮRK) įverčių konvertavimo į Europos rizikos klasifikacijos sistemos (ERKS) įverčius procedūros
            
            Šiame priede išdėstytos RAP ir ARVS ĮRK įverčių konvertavimo į ERKS įvertį (1) procedūros, nustatytos Komisijos deleguotojo reglamento (ES) 2020/2034 priede nurodytame 2 etape.
            Pagal toliau aprašytas konvertavimo procedūras atliekamas tiesioginis arba rankinis konvertavimas pagal šio reglamento 3 straipsnį, siekiant nustatyti RAP ir (arba) ARVS ĮRK įverčiams lygiavertę ERKS kategoriją.
            1.   TIESIOGINIS KONVERTAVIMAS
            
            Privalomo konvertavimo procedūrą sudaro šios dvi operacijų sekos:
            
                        —
                     
                     
                        1 operacijų seka – tiesioginis konvertavimas ERKS sunkumo įverčiui nustatyti,
                     
                  
                        —
                     
                     
                        2 operacijų seka – tiesioginis konvertavimas ERKS tikimybės įverčiui nustatyti;
                     
                  1 pav. pateiktas procedūrų algoritmas. Proceso pradžios taškas yra langelis „pateiktas pranešimas apie įvykį“, o pabaigos – langelis „Lygiavertis ERKS įvertis“. punktyrinės linijos 1 pav. rodo, kad kiekvienam proceso rezultatui reikia tik vieno šaltinio.
            
               1 pav. Konvertavimo procedūros
                  
            1.1.   
                  1 OPERACIJŲ SEKA. ERKS sunkumo įvertis
               
            
            a.   Įvykio kategorijos ir masės grupės informacija
            
            
                        —
                     
                     
                        Jei pranešime apie įvykį nurodyta įvykio kategorija ir masės grupė, šias vertes galima konvertuoti į ERKS galimos avarijos sunkumo įvertį. Toliau atliekamas 1 pav. pavaizduotas b veiksmas.
                     
                  
                        —
                     
                     
                        Jei pranešime apie įvykį nėra informacijos apie įvykio kategoriją arba masės grupę, tiesiai konvertuoti nėra galimybės. Jei taikomas šio priedo 2 punkte nustatytas rankinis konvertavimas, atliekamas 1 ir 5 pav. pavaizduotas D veiksmas.
                     
                  b.   Įvykio kategorijos ir ERKS pagrindinės rizikos srities (PRS) konvertavimas
            
            
                        —
                     
                     
                        Jei pranešime apie įvykį nurodyta įvykio kategorija tiesiogiai atitinka vieną iš ERKS pagrindinių rizikos sričių, nustatytų Deleguotojo reglamento (ES) 2020/2034 priedo 1.2 punkte, atliekamas 1 pav. pavaizduotas c veiksmas.
                     
                  
                        —
                     
                     
                        Jei pranešime apie įvykį nurodyta įvykio kategorija skiriasi nuo ERKS pagrindinių rizikos sričių, tiesiogiai konvertuoti nėra galimybės. Jei taikomas šio priedo 2 punkte nustatytas rankinis konvertavimas, atliekamas 1 ir 5 pav. pavaizduotas D veiksmas.
                     
                  c.   ERKS galimos avarijos sunkumo įvertis. Tiesioginis konvertavimas
            
            
                        —
                     
                     
                        Jei pranešime apie įvykį pateikta informacija apie įvykio kategoriją ir masės grupę, sunkumo įvertis tiesiogiai konvertuojamas į atitinkamą ERKS galimos avarijos sunkumo įvertį. Galutinis rezultatas yra k taškas, kuriame gaunamas pirmasis skaitmuo, atitinkantis raidinę vertę, nustatytą apskaičiavus įvykio sunkumą (sunkumo įvertį A–X).
                     
                  1.2.   
                  2 OPERACIJŲ SEKA. ERKS tikimybės įvertis
               
            
            e.   Pranešimas apie įvykį įvertintas naudojant RAP
            
            Jei pranešimas apie įvykį įvertintas pagal RAP metodiką (2):
            
                        —
                     
                     
                        Pranešimų apie įvykius, kuriuose nurodyta RAP sunkumo įverčio „bendrasis OEV“ klasifikacijos kategorija, duomenys gali būti tiesiogiai perkeliami į ERKS tikimybės skiltis, kaip paaiškinta 2 pav. g veiksme.
                     
                  
                        —
                     
                     
                        Pranešimus apie įvykius, kuriuose nurodytas tik RAP sunkumo (3) įvertis „OEV ant žemės“, reikia konvertuoti rankiniu būdu, kad būtų nustatytas ERKS tikimybės įvertis. Jei taikomas šio priedo 2 punkte nustatytas rankinis konvertavimas, atliekamas 5 pav. pavaizduotas L veiksmas.
                     
                  
                        —
                     
                     
                        Jei pranešimas apie įvykį priskiriamas prie su OEV susijusių įvykių, RAP ir ERKS įverčių konvertuoti vienų į kitus negalima.
                     
                  f.   RAP sunkumo įvertis „bendrasis OEV“
            
            
                        —
                     
                     
                        Jei pranešime apie įvykį nurodytas sunkumo įvertis „bendrasis OEV“, atliekamas 1 pav. pavaizduotas g veiksmas.
                     
                  g.   ERKS skilties „Galimos avarijos tikimybė“ vertė, konvertuota iš RAP sunkumo įverčio „bendrasis OEV“ (aktualu tik A, B, C ir E vertėms)
            
            Jei pranešimuose apie įvykius nurodyta sunkumo įverčio „bendrasis OEV“ (A, B, C, E) klasifikacijos kategorija, taikomas toks tiesioginis konvertavimas į ERKS tikimybės kategorijas:
            
               2 pav. RAP sunkumo įverčio bendrasis OEV konvertavimas į ERKS tikimybės įvertį
                  
            h.   Pranešimai apie įvykius, skirstomus į kategorijas pagal ARVS ĮRK metodiką
            
            
                        —
                     
                     
                        Jei pranešimas apie įvykį įvertintas pagal ARVS ĮRK, atliekamas 1 pav. pavaizduotas i veiksmas.
                     
                  
                        —
                     
                     
                        Jei pranešimas apie įvykį nebuvo įvertintas pagal ARVS ĮRK metodiką, atliekamas 5 pav. pavaizduotas M veiksmas.
                     
                  i.   Standartinė 4x4 ARVS ĮRK matrica
            
            Jei pranešimui apie įvykį vertinti naudojama 3 pav. pavaizduota 4x4 ARVS ĮRK matrica, atliekamas 1 pav. pavaizduotas j veiksmas.
            
               3 pav. Standartinė 4x4 ARVS ĮRK matrica
                  
            j.   ERKS galimos avarijos tikimybės įvertis. Tiesioginis konvertavimas
            
            Jei pranešime apie įvykį nurodytas ARVS barjerų veiksmingumo įvertis, ERKS galimos avarijos tikimybės įverčiui nustatyti taikomas toks tiesioginis konvertavimas į ERKS matricą:
            
               4 pav. ARVS ĮRK konvertavimas į ERKS tikimybės kategorijas
                  
            k.   Lygiavertis ERKS įvertis
            
            ERKS galimos avarijos sunkumo ir galimos avarijos tikimybės įverčiai sujungiami ERKS matricoje ir taip gaunamas lygiavertis ERKS įvertis, kaip išdėstyta Deleguotojo reglamento (ES) 2020/2034 priede nurodytame 2 etape.
            2.   RANKINIS KONVERTAVIMAS
            
            Rankinį konvertavimą sudaro šios dvi operacijų sekos:
            
                        —
                     
                     
                        1 operacijų seka – rankinis konvertavimas ERKS sunkumo įverčiui nustatyti,
                     
                  
                        —
                     
                     
                        2 operacijų seka – rankinis konvertavimas ERKS tikimybės įverčiui nustatyti.
                     
                  
               5 pav. Rankinis konvertavimas
                  
            2.1.   
                  1 OPERACIJŲ SEKA
               
            
            D.   ERKS galimos avarijos sunkumo įvertis. Rankinis konvertavimas
            
            
                        —
                     
                     
                        Jei pranešime apie įvykį nėra informacijos apie įvykio kategoriją ir (arba) masės grupę, galima avarija arba pagrindinė rizikos sritis nustatoma pagal Deleguotojo reglamento (ES) 2020/2034 priede nustatytą ERKS metodiką. Galutinis rezultatas yra k taškas, kuriame gaunamas pirmasis skaitmuo, atitinkantis raidinę vertę, nustatytą apskaičiavus įvykio sunkumą (sunkumo įvertį A–X).
                     
                  2.2.   
                  2 OPERACIJŲ SEKA
               
            
            L.   ERKS skiltis „Galimos avarijos tikimybė“. Rankinė procedūra
            
            
                        —
                     
                     
                        Jei pranešime apie įvykį sunkumo įvertis „bendrasis OEV“ nenurodytas, tiesiogiai konvertuoti į ERKS galimos avarijos tikimybės įvertį nėra galimybės.
                     
                  Tačiau sunkumo įvertį „OEV ant žemės“ iš dalies konvertuoti galima, susiejant „OEV ant žemės“ barjerų vertinimą ir ERKS barjerų vertinimo procesą, nustatytą Deleguotojo reglamento (ES) 2020/2034 priedo 2.1.3 punkte.
            M.   ERKS galimos avarijos tikimybės įvertis. Rankinis procesas
            
            Jei pranešime apie įvykį įvykis nevertintas pagal 4x4 ARVS ĮRK matricą, ERKS galimos avarijos tikimybės įverčiui generuoti ARVS ĮRK barjerų vertinimo vertė konvertuojama į ERKS barjerų vertinimą, kaip išdėstyta Deleguotojo reglamento (ES) 2020/2034 priedo 2.1.3 punkte.
            k.   Lygiavertis ERKS įvertis
            
            ERKS galimos avarijos sunkumo ir galimos avarijos tikimybės įverčiai sujungiami ERKS matricoje ir taip gaunamas lygiavertis ERKS įvertis, kaip išdėstyta Deleguotojo reglamento (ES) 2020/2034 priede nurodytame 2 etape.
            
               (1)  ERKS įvertis yra dviženklė vertė, kurios pirmasis skaitmuo atitinka raidinę vertę, gautą apskaičiavus įvykio sunkumą (sunkumo įvertis A–X), o antrasis skaitmuo – skaitinę vertę, gautą apskaičiavus atitinkamą įvykio įvertį (tikimybę).
            
               (2)  Pagal RAP metodiką su oro eismo valdymu susiję įvykiai skirstomi į kategorijas. Pagal RAP metodiką avarijos nevertinamos, nes pagal ją tik matuojama, kiek nedaug trūko, kad įvykis taptų avarija. RAP metodika padalyta į kelis pagrindinius elementus (t. y. „OEV ant žemės“, „OEV ore“) ir iš kiekvieno jų gaunama dalis informacijos galutiniam RAP sunkumo įverčiui „bendrasis OEV“ nustatyti. Norint nustatyti sunkumo įvertį „bendrasis OEV“, būtina turėti abu sunkumo įverčius – „OEV ant žemės“ ir „OEV ore“.
            
               (3)  Pagal RAP metodiką „sunkumas“ rodo, kiek sunkus buvo nagrinėjamasis įvykis, palyginti su kitais įvykiais. Pagal RAP metodiką sunkumas nustatomas vertinant apsaugos priemones ir (arba) barjerus.